Document ID: 32005R0504

ΚΑΝΟΝΙΣΜΌΣ (ΕΚ) αριθ. 504/2005 ΤΗΣ ΕΠΙΤΡΟΠΉΣ
της 31ης Μαρτίου 2005
για την τροποποίηση του κανονισμού (ΕΚ) αριθ. 2793/1999 του Συμβουλίου όσον αφορά την προσαρμογή των δασμολογικών ποσοστώσεων για παρασκευασμένα φρούτα και για παρασκευασμένα μείγματα φρούτων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2793/1999 του Συμβουλίου, της 17ης Δεκεμβρίου 1999, σχετικά με ορισμένες διαδικασίες για την εφαρμογή της συμφωνίας εμπορίου, ανάπτυξης και συνεργασίας μεταξύ της Ευρωπαϊκής Κοινότητας και της Δημοκρατίας της Νότιας Αφρικής (1), και ιδίως το άρθρο 5,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2793/1999 προβλέπει ορισμένες διαδικασίες για την εφαρμογή της συμφωνίας εμπορίου, ανάπτυξης και συνεργασίας μεταξύ της Ευρωπαϊκής Κοινότητας και της Δημοκρατίας της Νότιας Αφρικής.
(2)
Με την απόφαση 2005/206/EK (2) το Συμβούλιο ενέκρινε ένα πρόσθετο πρωτόκολλο στη συμφωνία σχετικά με το εμπόριο, την ανάπτυξη και τη συνεργασία μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Νότιας Αφρικής, αφετέρου, για να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Ουγγαρίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας. Το πρωτόκολλο πραγματοποιεί προσαρμογές σε ορισμένες δασμολογικές ποσοστώσεις περιορίζοντας τις δασμολογικές παραχωρήσεις. Η εφαρμογή αυτών των δασμολογικών ποσοστώσεων απαιτεί την τροποποίηση του κανονισμού (ΕΚ) αριθ. 2793/1999.
(3)
Σύμφωνα με την εν λόγω απόφαση, οι δασμολογικές ποσοστώσεις για παρασκευασμένα φρούτα (αύξων αριθμός 09.1813) και για παρασκευασμένα μείγματα φρούτων (αύξων αριθμός 09.1815) θα πρέπει να αυξηθούν κατά 1 225 και 340 τόνους, αντίστοιχα.
(4)
Σύμφωνα με την απόφαση 2005/206/EK, για το έτος 2004, οι αυξήσεις του όγκου των υφιστάμενων δασμολογικών ποσοστώσεων υπολογίζονται κατ' αναλογία του βασικού όγκου, λαμβανομένης υπόψη της περιόδου πριν από την 1η Μαΐου 2004.
(5)
Εφόσον το πρόσθετο πρωτόκολλο προβλέπει ότι οι νέες κοινοτικές δασμολογικές παραχωρήσεις πρέπει να εφαρμοστούν από την 1η Μαΐου 2004, ο παρών κανονισμός θα πρέπει να εφαρμοστεί από την ίδια ημερομηνία και να αρχίσει να ισχύει όσο το δυνατό συντομότερα.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα του κανονισμού (ΕΚ) αριθ. 2793/1999, η πέμπτη στήλη, με τον τίτλο «Όγκος ετήσιας δασμολογικής ποσόστωσης και συντελεστής ετήσιας αύξησης», τροποποιείται ως εξής:
1)
η ένδειξη που αντιστοιχεί στον αύξοντα αριθμό 09.1813 αντικαθίσταται από το ακόλουθο κείμενο:
«40 000 τόνοι μεικτού βάρους (σ.ε.α. 3 %) με πρόσθετο όγκο (από 1.5.2004) 1 225 (3) τόνων μεικτού βάρους (σ.ε.α. 3 %),»·
2)
η ένδειξη που αντιστοιχεί στον αύξοντα αριθμό 09.1815 αντικαθίσταται από το ακόλουθο κείμενο:
«18 000 τόνοι μεικτού βάρους (σ.ε.α. 3 %) με πρόσθετο όγκο (από 1.5.2004) 340 (4) τόνων μεικτού βάρους (σ.ε.α. 3 %)»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Μαρτίου 2005.

Labels: 3
17
18